الامثال و مفردها مثل و الحكم و مفردها حكمه هى خزان لتجارب الشعوب و لحكمتها اللى بتلخصها فى كلام موجز عشان تنقلها من جيل للتانى و تحاول تخليهم يتفادو الوقوع فى نفس الاخطاء اللى عملها اللى قبليهم. الامثال و الحكم موجوده عند كل الشعوب تقريبا و ساعات بنفس المعنى زي المثل المصرى زى القطط بسبع - ت - ارواح ممكن نلاقى له مقابل انجليزى قريب منه خالص فى المفردات و الدلاله و اللى هو زى القطط ب تسع -ت-ارواح (a cat with nine lives)و اللى بيتضرب فى الواحد اللى ما بيهابش الموت و بيتكتب له عمر جديد بعد كل مره بيخاطر بحياته. ساعات المثل ممن يكون ليه مقابل فى اللغات التانيه بمفردات مختلفه زى المثل المصرى (بيبيع المايه فى حارة السقايين) و المثل الانجليزي بيبيع الفحم فى نيوكاسل (Selling Coal To Newcastle).او المثل المصرى اللى يسرق حاجه يسرق الف حاجه و المقابل الروماني (Azi fură un ou, mâine un bou) و اللى ترجمته : النهارده سرق بيضه بكره تور.